દાદરમાં રહેતા વાગડ વીસા ઓશવાળ જ્ઞાતિના મનફરા ગામના ૪૯ વર્ષના ધીરજ શામજી દેઢિયાએ તાજેતરમાં શિમલાના મસોબરામાં યોજાયેલી ૭૦ કિલોમીટરની અલ્ટ્રા મૅરથૉન એના કટ ઑફ ટાઇમમાં પૂરી કરી હતી. દિલ્હીના ગેટ સેટ રન ગ્રુપના સંજય માંગલા દ્વારા આયોજિત આ મૅરથૉનની વિશિષ્ટતા એ હતી કે એ પહાડી એરિયામાં હતી અને એમાં અડધો રસ્તો ડામરવાળો હતો તથા અડધો રસ્તો પથ્થર અને માટી સહિતનો ચઢાણવાળો હતો. મોટા ભાગની બીજી મૅરથૉનમાં સીધા રસ્તે દોડવાનું હોય છે, જ્યારે મૅરથૉનમાં ચઢાણવાળા રસ્તા પર દોડવાનું હતું. આ મૅરથૉનમાં ૧૧ કિલોમીટર, ૧૭.૫ કિલોમીટર, ૩૫ કિલોમીટર અને ૭૦ કિલોમીટર એમ ચાર કૅટેગરી હતી. ૭૦ કિલોમીટરની કૅટેગરી માટે ૧૭ કિલોમીટર ચડીને નીચે ઊતરવાનું અને પાછું ૧૭ કિલોમીટર ચડીને નીચે ઊતરવાનું એમ ૩૫ કિલોમીટરનો રન બે વાર પૂરો કરવાનો હતો. મૅરથૉનમાં ભારતભરમાંથી કુલ ૧૨૪ લોકોએ ભાગ લીધો હતો, જેમાં ૭૦ કિલોમીટરના રન માટે મુંબઈમાંથી ધીરજ દેઢિયા ઉપરાંત અપેક્ષા વિરલ શાહ અને અન્ય એક-બે પાર્ટિસિપન્ટ્સ હતા. મૅરથૉનનો કટ ઑફ ટાઇમ ૧૩ કલાકનો હતો અને ધીરજભાઈએ એ સાડાબાર કલાકમાં પૂરી કરી હતી. તેમણે સવારે પોણાછ વાગ્યે દોડવાનું શરૂ કર્યું હતું અને સાંજે સવાછ વાગ્યે દોડ પૂરી કરી હતી. આ મૅરથૉનમાં એવા ૭ હાઇડ્રેશન પૉઇન્ટ હતા જ્યાં રોકાઈને રનર પાણી અને ખાવાનું મેળવી શકે.